No, 20 million Nigerians not 'headed to South Africa' after 'secret meeting' | Africa Check
10:17 | 30 May 2019 (GMT)
The claim of "millions" of migrants may have its origins in a 2018 announcement by the Canadian government indicating that they wanted to add a million permanent citizens over the next three years. – Africa Check (28/05/19)
'20 miljoen Nigeriese immigrante' nié op pad Suid-Afrika toe na 'geheime vergadering'
Volgens die joernalistieke opleidingsinstituut Poynter word feite oor immigrasie-stories wêreldwyd die meeste nagegaan. Poynter sê byvoorbeeld dat een uit elke drie stories wat aan die Spaanse feite-kontrole-webwerf Maldito Bulo gerapporteer word, met immigrasie te doen het.
Die VN migrasie-agentskap se Wêreldmigrasieverslag vir 2018 sê dat daar in 2015 244 miljoen migrante ter wêreld was, wat 3.3% van die wêreldbevolking uitgemaak het.
Die verslag sê dat daar "oor die afgelope paar jaar 'n aansienlike toename in migrasie in sekere dele van die wêreld was". Hulle meld ook dat daar "skaars 'n dag verbygaan sonder veelvuldige mediaberigte – of dit nou tradisionele of nuwer vorme van die media is – wat fokus op aspekte van migrasie, en dikwels op die negatiewe aspekte daarvan".
Ramaphosa, Trudeau en Buhari in 'geheime beraad'
In April 2019 het die Pro-Afrikaans Action Group, 'n Suid-Afrikaanse organisasie bekend as Praag, 'n berig in Afrikaans gepubliseer met die opskrif Twintig miljoen Nigeriese immigrante op pad na Suid-Afrika.
Dit beweer dat die immigrante "binne die volgende vyf jaar" hier gaan aankom ná 'n "geheime beraad" tussen Suid-Afrika se President Cyril Ramaphosa, die Kanadese eerste minister Justin Trudeau en President Muhammadu Buhari van Nigerië.
Die storie is op Facebook geplaas, waar iemand dit as moontlik vals aangemeld het.
'Dit is vals inligting'
"Daar steek geen greintjie waarheid daarin nie: dit is vals inligting," het David Hlabane, mediabestuurder vir Suid-Afrika se departement van binnelandse sake, gesê.
Op 13 Mei 2019 het Africa Check 'n soortgelyke storie op Facebook ontmasker wat beweer het dat Trudeau die Keniaanse president Uhuru Kenyatta "gesmeek" het om toe te laat dat 'n miljoen Keniane na Kanada emigreer.
Nog 'n bewering, dat Trudeau ook "gesmeek" het vir 'n miljoen Nigeriese immigrante, is in April 2019 deur CBTV gepubliseer.
AFP Fact Check het die bewering as vals verklaar. En Kanada se ambassade in Nigerië het getwiet: "As jy hierdie skakel op jou sosiale media-tydlyn gesien het, moenie daardeur mislei word nie. Hierdie storie is nie waar nie. Vir WERLIKE inligting oor reise na Kanada gaan na www.cic.gc.ca."
Die bewering van "miljoene" migrante het moontlik ontstaan toe die Kanadese regering in 2018 aangekondig het dat hulle 'n miljoen permanente burgers oor die volgende drie jaar wou byvoeg. – Africa Check (28/05/19)